text: Ældgammelt firma får moderne pris
  20 januar 2016 kl. 13.21
  Familiefirma fra 1791 gik sine egne veje og fandt nye eksklusive kunder i mange lande. Onsdag fik de Initiativpris fra Dansk Industri.   
  Kunder i omkring 40 lande køber mursten hos Petersen Tegl. I USA, Canada, Rusland, Japan og flere lande i Europa kigger de mod Broager i Sønderjylland, når de skal bruge specielle mursten. Virksomheden Petersen Tegl samarbejder direkte med førende arkitekter og bygherrer og leverer håndlavede mursten efter kundernes ønsker. Det har øget omsætningen og givet virksomheden nyt liv. Derfor får Petersen Tegl DI’s initiativpris 2015.
  Det højeste hus på The Upper East Side på Manhattan i New York er ved at blive bygget af mursten fra virksomheden. Skuespilhuset i København og den katolske kirkes kunstmuseum i Køln ”Kolumba” er andre eksempler på byggerier med mursten fra det sønderjyske teglværk.
  Stenene er udviklet efter inspiration fra romerske sten, som blev fundet, da kunstmuseet ved kirken i Köln skulle renoveres.  I millimeter måler de  528/108/ 37.
  Petersen Tegl har eksisteret siden 1791, og i dag arbejder både 7., 8. og 9. generation på teglværket.
  